
PËR HAPJEN E PROGRAMEVE TË REJA TË STUDIMIT, PRANË SHKOLLËS SË LARTË PRIVATE “JUSTINIANI I”, TIRANË

Në mbështetje të nenit 100 të Kushtetutës dhe të neneve 4 pika 2, 43, 44 e 45  të ligjit nr.9741, datë 21.5.2007 “Për arsimin e lartë në Republikën e Shqipërisë”, të ndryshuar, me propozimin e Ministrit të Arsimit dhe Shkencës, Këshilli i Ministrave

VENDOSI:

1. Hapjen në shkollën e lartë private “Justiniani I”, Tiranë, të programeve të studimit të ciklit të tretë, Master i nivelit të dytë (MND), në formën e studimeve me kohë të plotë, në:
a) E drejtë publike;
b) E drejtë civile.
2. Këto programe studimi të ciklit të tretë realizohen me 63 kredite dhe kohëzgjatja normale e tyre është 1.5 (një vit e gjysmë) vit akademik. Në përfundim të këtyre programeve të studimit lëshohet diploma “Master i nivelit të dytë” (MND) në:
a) E drejtë publike;
b) E drejtë civile.
3. Shkolla e lartë private “Justiniani I” Tiranë, ta fillojë veprimtarinë mësimore për programet e studimit, të përcaktuara në pikën 1 të këtij vendimi, pasi të ketë marrë, jo më vonë se dy javë para fillimit të vitit akademik, lejen përkatëse nga Ministri i Arsimit dhe Shkencës.
4. Ky institucion duhet t’i nënshtrohet procesit të akreditimit të këtyre programeve të studimit, brenda afateve të përcaktuara në ligjin në fuqi.
5. Ngarkohet Ministria e Arsimit dhe Shkencës për kontrollin periodik të ligjshmërisë në institucion dhe për zbatimin e këtij vendimi.
Ky vendim hyn në fuqi pas botimit në Fletoren Zyrtare.

